Samuel Massie

Samuel Massie (født 1992 i Bergen) er en norsk-engelsk ekspedisjonsdeltager, realitydeltager, foredragsholder, programlederog offentlig debattant, som blant annet er kjent for sine ekspedisjoner og engasjement i sosiale debatter.
I 2011 deltok Massie på «Berserk»-ekspedisjonen til Antarktis sammen med kapteinen Jarle Andhøy og tre andre skipskamerater. Målet var å nå Sydpolen og hedre Roald Amundsen 100 år etter han først erobret sydpolen. Seilasen fikk et tragisk utfall da skuta ble meldt savnet. Massie og fire andre ble meldt omkommet, men det kom senere frem at han og ekspedisjonsleder var i live, men de øvrige tre besetningsmedlemmene forsvant sporløst i Sørishavet. Båten og mannskapet har aldri blitt funnet.
Tilbake i Norge ble Andhøy som ekspedisjonsleder i 2011 stilt for retten flere ganger, og ilagt bøter. Det ble også stilt spørsmål ved og fremsatt flere teorier om hva det var som egentlig skjedde med båten den 22. februar 2011, og innblandingen til det newzealandske marinefartøyet Wellington.
I 2012 seilte Massie, argentinske Juan Manuel Hernandez, russiske Sergej Smirnov og maorien Busby Noble tilbake til Antarktis om bord på skuta «Nilaya», for å søke etter spor fra seilbåten Berserk. Underveis forsøkte tre newzealandske marinefartøy og to newzealandske søkefly å stanse ekspedisjonen, men medlemmene gjennomførte likevel sine planer. Da de kom tilbake til Chile ble mannskapet satt i varetekt med mistanke om kidnapping og menneskesmugling av Busby Noble, men de ble løslatt to uker senere.
I 2019 gjennomførte Massie to ekspedisjoner til Antarktis; den første foregikk med båt til kysten av Antarktis sammen med Massies bestefar.
I vintersesongen 2019/2020 tok han seg igjen til Antarktis med mål om å fullføre ekspedisjonen som ble startet på i 2011, men denne gangen med fly. I den forbindelse ble Massie meldt savnet etter at et C-130-fly styrtet etter å ha tatt av fra flyplassen ved Puna Arenas i Chile. Senere ble det kjent at det hadde vært to fly som tok av fra den samme flyplassen på omtrent samme tid, og at Massie hadde vært ombord i det andre flyet.
Massies første TV-opptreden var i serien Sjøsprøyt i 2010, der han var en av flere uerfarne ungdommer fra en folkehøyskole i Troms som deltok i et prosjekt som skulle ende med en seilas i arktisk farvann. Etter ytterligere to realityserier om havseilaser ombord i seilbåten «Berserk», i henholdsvis 2012 og 2014, fikk Massie jobb i TV2.
I 2016 ble han programleder for Skal vi danse, og i opptaksperioden fikk han vite at hans bestefar hadde fått en kreftdiagnose. Massie trakk seg da fra programlederrollen, og dro på ekspedisjon sammen med bestefaren. Blant annet krysset de Andesfjellene på en 1947 Royal Enfield. Reisen ble til serien Samuel og Bestefar på TV2.
I 2014 ga han ut selvbiografien Hold fast!.
I perioden 2014–2020 holdt Massie over 1000 foredrag for skoler og bedrifter i Norge og Europa, med fokus på blant annet personlig vekst, endringsledelse, ungdomsmotivasjon, psykisk helse, miljøbevissthet og helse hos eldre, for å nevne noe. I 2017 holdt han dessuten et foredrag for et lokalt TEDx-arrangement i Oslo. Han har også turnert med foredrag sammen med sin bestefar.
I 2019 ble det opplyst at han og hans bestefar hadde takket ja til et tilbud om å bli «medforskere» ved Universitetet i Bergen (UiB). Massie har selv ikke utdannelse utover grunnskolen. Forskningsprosjektet han ble invitert til å delta i, handlet om «aktiv aldring», og var direkte koblet til reisene Samuel Massie og hans bestefar hadde gjennomført sammen.
I 2021 ble han oppnevnt av regjeringen Solberg som medlem av et utvalg som skulle utrede folkehøgskolenes plass i samfunnet, det såkalte «Folkehøgskoleutvalget». Utvalget avga sin utredning til Kunnskapsdepartementet den 31. oktober 2022 Massie har skrevet flere artikler om utdanning og folkehøyskolens plass i samfunnet.